Severna Koreja suočena sa potencijalnom humanitarnom krizom zbog nestašice hrane
Hronična nestašica hrane u Severnoj Koreji nije ništa novo. Ali zvaničnici Ujedinjenih nacija upozoravaju da će se situacija verovatno 
Svetski program hrane Ujedinjenih nacija upozorava da je Severna Koreja suočena sa potencijalnom humanitarnom krizom zbog nestašice hrane – posle prošlogodišnjih katastrofalnih poplava. Svetski program hrane ukazuje da je neophodna hitna akcija da bi se izbegle moguće nestašice hrane u zemlji u kojoj milioni stanovnika već žive na ivici gladi. Hronična nestašica hrane u Severnoj Koreji nije ništa novo. Ali zvaničnici Ujedinjenih nacija upozoravaju da će se situacija verovatno pogoršati. Posle teških poplava u avgustu prošle godine, koje su uništile najveći deo žetve, zemlja je suočena sa velikom nestašicom hrane. Organizacija Ujedinjenih nacija za hranu i zemljoradnju predviđa da će Severna Koreja biti izložena najvećem deficitu hrane od 2001. godine. Navodi se da će zemlji nedostajati milion i 600 hiljada tona pirinča i pšenice. Predstavnica Svetskog programa harne, Kristijan Bertijom, kaže da je nestašica hrane tokom protekle godine dovela do udvostručenja cena glavnih prehrambenih proizvoda u prestonici Pjongjangu. Ona kaže da su cene dostigle rekordni novo od 2004, zbog čega je hrana većini ljudi nedostupna. «Sada vam treba trećina mesečne zarade za kupovinu pirinča za svega nekoliko dana. Zbog toga će porodice i posebno najugroženije osobe, trpeti posledice nedostatka hrane. Ješće manje i lošije, što će izazvati povećano oboljevanje. Znate da je situacija već užasna. 37 odsto male dece je hronično pothranjeno, a trećina majki je pothranjena i malokrvna.» Veruje se da je u Severnoj Koreji tokom 1990-ih, od gladi umrlo oko milion ljudi i da je ometen rast brojne dece. Sve do 2005, Svetski program hrane je pomagao više od 6 miliona ljudi, što je otprilike četvrtina ukupnog broja stanovnika. Tada je vlada saopštila agenciji Ujedinjenih nacija da smanji svoje operacije. Svetski program hrane otada obezbeđuje hranu za nešto više od milion najugorženijih stanovnika, pre svega žena i dece. Kristijan Bertijom kaže da Svetski program hrane procenjuje da više od šest i po miliona stanovnika Severne Koreje pati zbog neizvesnog snabdevanja hranom. Ona kaže da će se taj broj povećati ukoliko se odmah ne preduzme akcija i dodaje da je agencija spremna da pomogne severnoj Koreji da ne doživi tragediju još jedne gladi. «Severna Koreja treba da obezbedi sve potrebne uslove humanitarnim agencijama, da bi donatori imali dovoljno poverenja da će njihovi prilozi koristiti svojoj nameni.» Bertijom kaže da se politika Svetskog programa hrane zasniva na obezbeđenju pristupa ugroženima. Drugim rečima, ona kaže da agencija mora da bude u stanju da nadgleda raspodelu hrane, da bi se uverila da hrana odlazi onima kojima je najpotrebnija.